《湘江静 五更发京口至瓜洲作》
清代·姚燮

贴梦芳洲思撷杜。又匆匆、挂帆东溯。微微风色，濛濛潮气，弄萧萧江树。

递过碧天声，杂城笛、山钟津鼓。烟明柳渚，月斜柁楼，谁怜我、此时绪。

宿酒醒，残烛炷。凭红舷、薄襟愁露。萍鸥忽泛，林鸦渐语，更云鸿遥度。

玉蕊已无亭，萧梁客、飘零何处。平峦一剪，残星几点，隋堤去路。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。